陰山女歌
作者：劉敞
朝代：宋

paragraphs: 種玉不滿畦，種花易滿枝。
玉生寄石自有處，花飛隨風那得知。
嬋娟翠髪陰山女，能爲漢裝說漢語。
春心未知向誰是，夜彈琵琶涙如雨。
赤車使者過鳯凰，闇中一聞先斷腸。
碧窗鎖烟未容去，侍兒密獻江南璫。
鵲飛上天星沈海，人心不同事隨改。
翦環洗妝許君老，百年如夢情終在。
妾乘油壁郎乘驄，西陵松柏墨色濃。
新歡未已舊愁起，水流曲曲山重重。
周周銜羽鶼比翼，天生相親人豈識。
雖不及清路塵，猶當作山上石。